Folketing
2008-04-24

Det er blot nogle af de over 130 projekter, som har givet børn og unge lyst til læsning. Kampagnen har vist, at det virker at appellere til lyst og frivillighed, når børn skal lære at læse. Derfor har vi også for de kommende år afsat penge til at udbrede læselysten. I det hele taget er det vigtigt, at vi på alle fronter gør en bred indsats for, at kulturen kan nå frem til de mennesker, der ikke som en selvfølgelighed benytter sig af kulturens mange tilbud. Bl.a. derfor har vi i Kulturministeriet fokuseret meget på nye publikumgrupper som et væsentligt fokusområde. Det betyder helt konkret, at alle statslige kulturinstitutioner skal overveje behovet og mulighederne for at tiltrække nye publikumsgrupper f.eks. med hensyn til køn, alder eller etnisk herkomst. Et godt eksempel, som vi har været med til at støtte, er Betty Nansens projekt C:NTACT, hvor unge indvandrere kommer ind og lærer at spille deres egne historier for publikum.